Haron

"Haron" bay lorda Danseni (Lord Dunsany)

(tradukten bay Stiv Rais)

Haron inklini avan e remi. Oli kosa es lo un kun luy fatiga.

Fo lu dela bu gwansi yares oda seklas, bat chaure stromes de taim, e lao gravitaa e tunga in brachas he bikam fo lu parta de toy ordina ke bohes he zwo-te e kel es sama kom Eternitaa.

Si bohes iven wud sendi a lu kontra-ney feng, to wud parti ol taim in luy memoria inu dwa egale plata.

Oli kosa es oltaim tanto grey wo lu es ke si eni brila wud deri fo momenta miden mortes, on fas de tal regina mogbi kom Kleopatra, luy okos bu wud mog persepti it.

Strane ke mortes al nau lai po tanto mucho. Li lai po miles kom li he lai po petshis. Bin ni Haron-ney deba ni luy inklina mediti in luy grey atma om way se mog bi. Haron inklini avan e remi.

Poy nulwan lai duran kelke taim. Bu es pinchan ke bohes sendi nulwan nich fon Arda fo tanto longe taim. Bat bohes jan lo zuy hao.

Poy un jen lai solem. E syao fantom en-sidi tremi-yen on sinjen-ney bencha e gran bota departi fon sahil. Sol un ge musafer: bohes jan lo zuy hao. E gran e fatige Haron remi for e for bli syao, silense, tremi-she fantom.

E suon de riva es kom gro-sospira ke Griva in beginsa he sospiri miden suy sistas, e kel bu mog morti kom ehos de jen-ney griva fadi-she on arda-ney kolinas, bat kel es sam lao kom taim e tunga in Haron-ney brachas.

Dan bota fon lente, grey riva lai a sahil de Dis e syao, silense fantom haishi tremi-yen stepi on grunta, e Haron turni bota fo go fatigem bak a munda. Dan syao fantom shwo, ke ta bin jen.

"Me es laste," lu shwo.

Nulwan enives he mah Haron smaili bifooen, nulwan bifooen enives he mah lu plaki.